**Útmutató**

a jegyző hatáskörébe tartozó birtokvédelmi eljárásokról szóló

adatgyűjtés és adatszolgáltatás adattáblájának kitöltéséhez

Az adatgyűjtés célja a jegyző hatáskörébe tartozó birtokvédelmi eljárásokra vonatkozó adatok megismerése. Az adatszolgáltatást a helyi önkormányzatok jegyzői a fővárosi és megyei kormányhivatalok (a továbbiakban: kormányhivatal) útján évenként teljesítik. Az adatgyűjtés alapját a jegyzők – a jegyző hatáskörébe tartozó birtokvédelmi eljárásról szóló 228/2009. (X. 16.) Korm. rendelet szerinti – döntései képezik.

Az adatszolgáltatás megkönnyítése érdekében egy Excel táblázat készült, amelynek munkafüzetei az „Előlap” és az „Adatok” címeket viselik.

I. Az előlapon kell megadni az adatszolgáltatóra vonatkozó adatokat. Az adatszolgáltató nevénél az adatot szolgáltató helyi önkormányzat jegyzőjét kell feltüntetni. Az adatszolgáltató címénél a helyi önkormányzat postacímét, az adatszolgáltató statisztikai számjelénél a helyi önkormányzat statisztikai számjelét kérjük megadni. Az adatszolgáltató vezetőjének nevét tartalmazó mezőbe a polgármester neve kerül. Kapcsolattartóként azt a személyt kérjük megjelölni, aki a statisztikai adattáblát kitölti, ebben a cellában a kapcsolattartó beosztását, telefonszámát és e-mail címét is fel kell tüntetni. Az előlapot kitöltésekor keltezéssel kell ellátni, továbbá minden esetben meg kell adni az adatszolgáltatást jóváhagyó személy nevét és beosztását is.

II. A tényleges adatszolgáltatás a táblázat „Adatok” elnevezésű munkafüzetén keresztül valósul meg.

Az adatok megadásánál az egész tárgyévet kell alapul venni. A birtokvédelmi eljárásra vonatkozó éves adatokat kell soronként feltüntetni.

Kérjük, hogy az adatszolgáltatást a táblázat megküldése előtt szakmai és számszaki szempontból egyaránt ellenőrizni szíveskedjenek.

A kitöltött táblázatokat elektronikus úton kell megküldeni az illetékes kormányhivatal részére legkésőbb 2015. január 31-ig.